"For a'that and a'that" By Robert Burns - Poetry Saturdays Ep.4
Channel: Uahuu's Corner
Date: 2021-09-10

Thank you so much for sitting with me this Saturday, I look forward to the next poem.

--------------------------
For a' that and a' that By Robert Burns


Is there, for honest poverty,
   That hings his head, a' that;
The coward-slave, we pass him by,
  We dare be poor for a' that!
       For a' that, and a' that,
         Our toils obscure, and a' that,
   The rank is but the guinea's stamp,
       The man's the gowd for a' that.


What though on hamely fare we dine,
    Wear hoddin-grey, and a' that;
Gie fools their silks, and knaves their wine,
     A man's a man for a' that.
        For a' that, and a' that,
            Their tinsel show, a' that;
       The honest man, tho' e'er sae poor,
          Is king o'men for a' that.


Ye see yon birkie, ca'd a lord,
    What struts, and stares, and a' that;
Tho' hundreds worship at his word,
   He's but a coof for a' that.
     For a' that, and a' that,
          The man of independent mind,
             He looks and laughs at a' that.


A prince can mak a belted knight,
  A marquis, duke, and a' that;
But an honest man's aboon his might,
    Guid faith, he mauna fa' that!
     For a' that, and a' that,
         Their dignities, and a' that,
     The pith o' sense, and pride o' worth,
        Are higher rank than a' that.


Then let us pray that come it may,
  As come it will for a' that,
That sense and worth, o'er a' the earth,
    Shall bear the gree, and a' that.
       For a' that and a' that,
          It's coming yet, for a' that,
       That man to man, the warld o'er,
          Shall brothers be for a' that.